CK พุ่งเกือบ 5% หลังซิวงานมอเตอร์เวย์บางปะอิน-โคราชเพิ่ม 1 ตอน
CK พุ่งเกือบ 5% หลังซิวงานมอเตอร์เวย์บางปะอิน-โคราชเพิ่ม 1 ตอน วงเงิน 1.9 พันล้าน ล่าสุด ณ เวลา 10.47 น. ราคาอยู่ที่ 27 บาท บวก 1.25 บาท หรือ 4.85% สูงสุดที่ 27.50 บาท ต่ำสุดที่ 25.50 บาท มูลค่าซื้อขายที่ 1.41 พันล้านบาท
2 มิ.ย. 2559

ผู้สื่อข่าวรายงานว่า ราคาหุ้นบริษัท ช.การช่าง จำกัด (มหาชน) หรือ CK ณ เวลา 10.47น. ราคาอยู่ที่ 27 บาท บวก 1.25 บาท หรือ 4.85% สูงสุดที่ 27.50 บาท ต่ำสุดที่ 25.50 บาท มูลค่าซื้อขายที่ 1.41 พันล้านบาท ขณะที่ดัชนีตลาดหุ้นไทยโดยรวมบวก 0.35%
 
โดยราคาหุ้นปรับตัวขึ้นแรงหลังจาก CK ได้รับงานมอเตอร์เวย์ บางปะอิน-โคราชอีก 1 ตอน วงเงิน 1.9 พันล้านบาท
บล.ไอร่า ระบุในบทวิเคราะห์ (2 มิ.ย.) แนะนำหุ้น CK ราคาเป้าหมายปี 59 ที่ 32.75 บาท CK เปิดเผย Backlog สิ้นไตรมาส 1/59  อยู่ที่ 77,554 ล้านบาท ซึ่งเป็นระดับที่เพียงพอต่อการเติบโตของรายได้ไม่ต่ำกว่า 3 ปีข้างหน้า ซึ่งคาดช่วย CK ลดความเสี่ยงจากความไม่แน่นอน,ความล่าช้า,การชะลอ เปิดประมูลโครงการจากภาครัฐ ได้ในระดับหนึ่ง
โดยปัจจุบันอยู่ระหว่างรอลงนามงานส่วนเพิ่มของโครงการไซยะบุรี “Variation Order”-VO มูลค่า ประมาณ 19,400 ล้านบาท  ซึ่งเกิดจากการปรับแบบเพิ่มจาก Original Design คาดหลังเจรจา กับทาง สปป.ลาว แล้วเสร็จจะมีการลงนามสัญญามูลค่าโครงการส่วนเพิ่ม คาดทำให้ Backlog เพิ่มขึ้นจากปัจจุบัน 77,554 ล้านบาท เป็นประมาณ 96,964 ล้านบาท โดย CK คาดจะสามารถลงนามได้ในช่วงไตรมาส 2/59
นอกจากนี้ที่สำคัญงาน VO มูลค่าประมาณ 14,000 ล้านบาท เป็นงานที่ทำเสร็จแล้ว คาดหลังลงนามแล้วเสร็จ CK มีโอกาสรับรู้รายได้ดังกล่าวทั้งจำนวน 14,000 ล้านบาท ในไตรมาสที่มีการลงนาม ซึ่งจะทำให้ CK มีรายได้เติบโตโดดเด่น และทำให้ผลการดำเนินงานดีกว่าประมาณการเดิม